Πρόταση ΚΑΝΟΝΙΣΜOΣ ΤΟΥ ΣΥΜΒΟΥΛIΟΥ για την τροποποίηση του κανονισμού (ΕΚ) αριθ. 1258/1999 περί χρηματοδοτήσεως της κοινής γεωργικής πολιτικής

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 1258/1999 του Συμβουλίου της 17ης Μαΐου 1999 περί χρηματοδοτήσεως της κοινής γεωργικής πολιτικής [1] ορίζει στο άρθρο 7 παράγραφος 4 ότι οι δαπάνες που αναφέρονται στο άρθρο 2 οι οποίες πραγματοποιήθηκαν άνω των 24 μηνών προτού η Επιτροπή κοινοποιήσει γραπτώς στο ενδιαφερόμενο κράτος μέλος το αποτέλεσμα των εξακριβώσεων δεν δύνανται να αποτελέσουν αντικείμενο απόρριψης χρηματοδότησης. Όσον αφορά τις δαπάνες που αφορούν ένα μέτρο ή δράση που αναφέρεται στο άρθρο 3, η απόρριψη χρηματοδότησης δεν δύναται να αφορά τις δαπάνες για τις οποίες η τελική πληρωμή είχε πραγματοποιηθεί άνω των 24 μηνών πριν η Επιτροπή κοινοποιήσει γραπτώς στο ενδιαφερόμενο κράτος μέλος το αποτέλεσμα των εξακριβώσεων.

[1] ΕΕ L 160 της 26.6.1999, σ. 103.

Ο κανονισμός αυτός αποτελεί ανασύνταξη του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής [2], όπου είχε εισαχθεί η αρχή των 24 μηνών με τον κανονισμό (ΕΟΚ) αριθ. 1287/95 του Συμβουλίου της 22ας Μαΐου 1995 [3].

[2] ΕΕ L 94 της 28.4.1970, σ. 13.

[3] ΕΕ L 125 της 8.6.1995, σ. 1.

Η αρχή σύμφωνα με την οποία οι δημοσιονομικές διορθώσεις που αποφασίζονται στο πλαίσιο της εκκαθάρισης των λογαριασμών δεν μπορούν να ανάγονται πέραν μιας ορισμένης περιόδου που προηγείται της κοινοποίησης του αποτελέσματος των εξακριβώσεων (εκτός από τις δημοσιονομικές επιπτώσεις περιπτώσεων παρατυπιών κατά την έννοια του άρθρου 8 παράγραφος 2 του κανονισμού (ΕΚ) αριθ. 1258/1999 και των εθνικών ενισχύσεων ή παραβάσεων για τις οποίες έχουν κινηθεί οι διαδικασίες που προβλέπονται στα άρθρα 88 και 226 της συνθήκης) βρίσκεται για πρώτη φορά στην έκθεση που δημοσιεύθηκε στις 25 Ιανουαρίου 1993 από την ομάδα εργασίας για τη μεταρρύθμιση της εκκαθάρισης των λογαριασμών του ΕΓΤΠΕ-τμήμα Εγγυήσεων η οποία δημιουργήθηκε από την Επιτροπή (Έκθεση BELLE).

Η έκθεση αυτή συνιστούσε « να περιορίζεται η Επιτροπή να εφαρμόζει τις δημοσιονομικές διορθώσεις που απορρέουν από τους ελέγχους της σε περιορισμένο αριθμό οικονομικών ετών » και πρότεινε « να περιορισθεί αυτή η δυνατότητα για την εφαρμογή των διορθώσεων σε δύο οικονομικά έτη, κατ´ανώτατο όριο, δηλαδή σε δύο οικονομικά έτη που έχουν λήξει πριν από την ημερομηνία κοινοποίησης ». Ανέφερε σχετικά με αυτό το θέμα ότι« από την άποψη της νομικής και χρηματοοικονομικής ασφάλειας, η διάταξη αυτή αποτελεί σημαντική πρόοδο σε σχέση με την ισχύουσα κατάσταση, κατά την οποία, από ένα παιχνίδια διαχωρισμών και επιφυλάξεων, μία έρευνα της Επιτροπής μπορεί να καταλήξει σε συσσώρευση, επί σειρά ετών, διορθώσεων που αφορούν μεγάλο αριθμό οικονομικών ετών ».

Στην πρόταση κανονισμού του Συμβουλίου [4] που τροποποιεί τον κανονισμό (ΕΟΚ) αριθ. 729/70, με την οποία εισήχθη η μεταρρύθμιση της εκκαθάρισης των λογαριασμών, η Επιτροπή είχε προτείνει να μην πραγματοποιεί διορθώσεις για δαπάνες που πραγματοποιήθηκαν πριν από δύο οικονομικά έτη που προηγούνται της κοινοποίησης, το οποίο μπορούσε να αντιπροσωπεύει, κατ´ανώτατο όριο, περίοδο 36 μηνών. Ωστόσο, το Συμβούλιο αποφάσισε να μην ακολουθήσει ακριβώς, σε αυτό το σημείο, τη σύσταση της Έκθεσης BELLE, αλλά να περιορίσει στους 24 μήνες που προηγούνται της κοινοποίησης την περίοδο την οποία θα μπορούσε να αφορά η διόρθωση, αντί των δύο οικονομικών ετών.

[4] ΕΕ C 284 της 12.10.1994, σ. 5.

Από τότε, το Ευρωπαϊκό Κοινοβούλιο, στην έκθεσή του για την απαλλαγή του προϋπολογισμού 1999, κάλεσε « την Επιτροπή να παρατείνει σε 36 μήνες την περίοδο εκκαθάρισης - η οποία σήμερα είναι 24 μήνες - κατά τη διάρκεια της οποίας μπορούν να πραγματοποιηθούν δημοσιονομικές ανακτήσεις. »

Με βάση την κτηθείσα πείρα, παρόλο που η αρχή του χρονικού περιορισμού των διορθώσεων παραμένει δόκιμη ως συστατικό στοιχείο της μεταρρύθμισης του 1995, δεν πρέπει, ωστόσο, να μην λαμβάνουμε υπόψη ότι η εφαρμογή αυτού του περιορισμού αποτελεί πρόβλημα από την άποψη της προστασίας των οικονομικών συμφερόντων της Ευρωπαϊκής Ένωσης, εφόσον φέρνει την Επιτροπή στη δυσάρεστη θέση να μην μπορεί να ανακτήσει ποσά που δαπανήθηκαν με τρόπο που δεν συμμορφώνεται με τους κανόνες και που αντιπροσωπεύουν, συνεπώς, οικονομική ζημία για τον κοινοτικό προϋπολογισμό.

Κατά συνέπεια αποτελεί νόμιμο στόχο να εφαρμοστεί ο περιορισμός αυτός με τρόπο ώστε να λαμβάνονται καλύτερα υπόψη τα οικονομικά συμφέροντα της Ευρωπαϊκής Ένωσης. Για το σκοπό αυτό μπορούν να εφαρμοστούν δύο μέσα. Το πρώτο είναι η αυξημένη προσφυγή σε προληπτικές αποστολές, των οποίων σκοπός είναι, αμέσως μετά την εφαρμογή ενός νέου καθεστώτος ή μιας ουσιαστικής τροποποίησης ενός καθεστώτος, να εντοπίζονται, αν είναι δυνατόν πριν από τις πρώτες δαπάνες, οι ενδεχόμενες ανεπάρκειες. Η Επιτροπή καταβάλλει ήδη προσπάθειες προς αυτή την κατεύθυνση, αλλά το μέσο αυτό εξαρτάται σε πολύ μεγάλο βαθμό από τους πόρους για το προσωπικό τους οποίους διαθέτουν οι υπηρεσίες της για το έργο της εκκαθάρισης. Το δεύτερο μέσο, το οποίο αποτελεί αντικείμενο της παρούσας πρότασης κανονισμού, είναι να επεκταθεί η περίοδος αναφοράς, πράγμα το οποίο θα έχει ως αποτέλεσμα να μειωθούν τα ποσά των δαπανών που δεν συμμορφώνονται με τους κανόνες τα οποία, ως εκ τούτου, επιβαρύνουν τον κοινοτικό προϋπολογισμό.

Κατά συνέπεια, προτείνεται να επεκταθεί σε 36 μήνες η μέγιστη περίοδος μεταξύ της έναρξης της εφαρμογής της δημοσιονομικής διόρθωσης και της ημερομηνίας της κοινοποίησης στο κράτος μέλος των αποτελεσμάτων των εξακριβώσεων, η οποία προβλέπεται στο άρθρο 7 παράγραφος 4 δεύτερο εδάφιο του κανονισμού (ΕΚ) αριθ. 1258/1999.

2002/0125(CNS)

Πρόταση ΚΑΝΟΝΙΣΜOΣ ΤΟΥ ΣΥΜΒΟΥΛIΟΥ για την τροποποίηση του κανονισμού (ΕΚ) αριθ. 1258/1999 περί χρηματοδοτήσεως της κοινής γεωργικής πολιτικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [5],

[5] ΕΕ C ... της ..., σ. ...

τη γνώμη του Ευρωπαϊκού Κοινοβουλίου [6],

[6] ΕΕ C ... της ..., σ. ...

τη γνώμη του Ελεγκτικού Συνεδρίου [7],

[7] ΕΕ C ... της ..., σ. ...

τη γνώμη της Οικονομικής και Κοινωνικής Επιτροπής [8],

[8] ΕΕ C ... της ..., σ. ...

Εκτιμώντας τα εξής :

(1) Ο κανονισμός (ΕΚ) αριθ. 1258/1999 του Συμβουλίου της 17ης Μαΐου 1999 περί χρηματοδοτήσεως της κοινής γεωργικής πολιτικής [9] ορίζει στο άρθρο 7 παράγραφος 4 ότι μία απόρριψη χρηματοδότησης δεν δύναται να αφορά τις δαπάνες που αναφέρονται στο άρθρο 2 οι οποίες πραγματοποιήθηκαν άνω των 24 μηνών πριν από τη γραπτή κοινοποίηση της Επιτροπής στο ενδιαφερόμενο κράτος μέλος των αποτελεσμάτων των εξακριβώσεων όπως προβλέπεται στο άρθρο 7 παράγραφος 4 δεύτερο εδάφιο. Όσον αφορά τις δαπάνες που αφορούν ένα μέτρο ή δράση που αναφέρονται στο άρθρο 3 του εν λόγω κανονισμού, η απόρριψη χρηματοδότησης δεν δύναται να αφορά τις δαπάνες για τις οποίες η τελική πληρωμή πραγματοποιήθηκε άνω των 24 μηνών πριν από τη γραπτή κοινοποίηση της Επιτροπής στο ενδιαφερόμενο κράτος μέλος των αποτελεσμάτων των εξακριβώσεων.

[9] ΕΕ L 160 της 26.6.1999, σ. 103.

(2) Βάσει της πείρας που αποκτήθηκε, φαίνεται σκόπιμο, για να διασφαλιστεί η αυξημένη προστασία των οικονομικών συμφερόντων της Κοινότητας, να επεκταθεί η περίοδος αυτή των 24 μηνών σε 36 μήνες.

(3) Κατά συνέπεια, πρέπει να τροποποιηθεί ο κανονισμός (ΕΚ) αριθ. 1258/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 7 παράγραφος 4 πέμπτο εδάφιο στοιχεία α) και β) του κανονισμού (ΕΚ) αριθ. 1258/1999, οι λέξεις « 24 μήνες » αντικαθίστανται από τις λέξεις « 36 μήνες ».

Άρθρο 2

Ο παρών κανονισμός αρχίζει να ισχύει την έβδομη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται στις δαπάνες για τις οποίες η γραπτή κοινοποίηση στο κράτος μέλος από την Επιτροπή των αποτελεσμάτων των εξακριβώσεων προηγείται της θέσης σε ισχύ του παρόντος κανονισμού, με εξαίρεση τις δαπάνες που πραγματοποιήθηκαν άνω των 24 μηνών πριν από την ημερομηνία θέσης σε ισχύ του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>